הכנסת השמונה-עשרה

הצעת חוק של  חברת הכנסת		מרינה סולודקין
							
					פ/2196/18			
הצעת חוק לתיקון פקודת העיתונות (הגבלה על הפצתו בחינם של עיתון בתפוצה ארצית), התש"ע–2010

הוספת סעיף 23א	1.		בפקודת העיתונות, אחרי סעיף 23 יבוא:	
		"הגבלה על הפצת עיתון בחינם	23א.	לא יוציא אדם לאור עיתון בתפוצה ארצית המיועד להפצה לציבור בחינם, לתקופה העולה על שנה מיום תחילת הפצתו בחינם; בסעיף זה, "ציבור" – למעט מוסד ממוסדות המדינה או ממוסדות ציבור אחרים."	
דברי הסבר
התופעה של הפצת עיתונים בתפוצה ארצית בחינם במשך תקופה ארוכה פוגעת קשה בעיתונות הכתובה ועלולה להביא בעתיד להופעת מונופולים בתחום זה ולפגיעה קשה בחופש הביטוי וזאת מהסיבות הבאות: 
1) עיתונים המופצים בחינם יוצרים תנאי תחרות לא שווים ולא הוגנים כלפי עיתונים אחרים, המופצים תמורת תשלום.
2) הפצתו בחינם של עיתון בתפוצה ארצית במשך תקופה ארוכה עלולה לגרום לפשיטת רגל של עיתונים המופצים בתשלום.
כתוצאה מכך עלול להיווצר מונופול בתחום חשוב זה. אזרחים יוכלו להכיר רק את הדעות וההשקפות של בעלי העיתון המופץ בחינם שממנים את הדפסתו והפצתו, ולכל הדעות וההשקפות האחרות לא יהיה ביטוי בעיתונות הכתובה. חופש הביטוי יהפוך למושג ריק מתוכן, דבר העלול לסכן את עצם קיומה של הדמוקרטיה בישראל.
בנוסף לאמור לעיל, הפצה בחינם כאמור עלולה להביא לפגיעה קשה במועסקים בענף זה. עיתונאים ועובדים אחרים בתחום העיתונות ימצאו את עצמם מול בעלים של עיתון יחיד שיוכל להכתיב להם את תנאי העסקתם: שכר, זכאות לחופשות ועוד. 
מטרת הצעת החוק היא למנוע התפתחויות שליליות אלה באמצעות הגבלת הפצת עיתון בתפוצה ארצית בחינם לתקופה של שנה אחת בלבד. עם זאת, מוצע לאפשר הפצת עיתון כזה בחינם לתקופה בלתי מוגבלת למוסדות המדינה ומוסדות ציבור אחרים.   
---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ב באדר התש"ע – 8.3.10